Romerlys, slagsange og hoppende fans. Massevis af AaB-tilhængere marcherede fredag i samlet flok hen mod Aalborg Portland Park. AaB's liv i Superligaen hænger i en tynd tråd, da klubben har syv point op til Brøndby, der ligger lige over nedrykningsstregen. Trods det er fansene optimistiske. - Jeg tror, at de får vendt det. Vi får en masse point og vinder nogle flere kampe og ender i top seks, siger AaB-tilhængeren Jonas Nielsen. Jacob Nielsen erklærer sig enig. - Vi forventer selvfølgelig, at de bliver i Superligaen i år. Med det der bliver vist i dag og med den opbakning der er om klubben, så regner vi med, at de bliver, siger han. AaB har fået tilgang af flere nye spillere i transfervinduet, og blandt dem er Kasper Jørgensen, Nicklas Helenius og Rasmus Thelander at finde i startopstillingen. - Jeg forventer, at Thelander kommer tilbage og viser noget lederskab. Det har vi haft brug for. Nu skal der andre boller på suppen her i foråret, siger Jonas Jepsen. Kampen spilles klokken 19 og vises på TV3 Sport.

Referat:
Tusindvis af tilskuere er klar til kamp.